(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΑ΄

Πέμπτη 18 Οκτωβρίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτών κ.κ. Ν. Κεραμέως, Γ. Κουμουτσάκου και Μ. Χαρακόπουλου, σελ.
2. Ανακοινώνεται ότι τη συνεδρίαση παρακολουθούν μαθητές από το 1ο Δημοτικό Σχολείο Πειραιά και το 2ο Δημοτικό Σχολείο Αλίμου, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Παρασκευής 19 Οκτωβρίου 2018, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επιτακτική ανάγκη λύσης στο θέμα των αστέγων», σελ.
 β) Προς τον Υπουργό Υποδομών και Μεταφορών:
 i. με θέμα: «Τεράστιες ουρές στα εκδοτήρια των μέσων μεταφοράς», σελ.
 ii. με θέμα: «Αντιμετώπιση των προβλημάτων από την πυρκαγιά της 23ης Ιουλίου 2018», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση πρότασης νόμου:

Οι Βουλευτές της Δημοκρατικής Συμπαράταξης (ΠΑΣΟΚ-ΔΗΜΑΡ) Βασίλειος Κεγκέρογλου, Γεώργιος-Δημήτριος Καρράς, Μιχαήλ Τζελέπης, Θεόδωρος Παπαθεοδώρου, Γεώργιος Αρβανιτίδης και Δημήτριος Κωνσταντόπουλος κατέθεσαν στις 17/10/2018 πρόταση νόμου: «Ρύθμιση επαγγελματικών δικαιωμάτων Πτυχιούχων Μηχανικών και άλλες διατάξεις», σελ.

ΠΡΟΕΔΡΕΥΩΝ

ΒΑΡΕΜΕΝΟΣ Γ. , σελ.

ΟΜΙΛΗΤΕΣ

Α. Επί διαδικαστικού θέματος:
ΒΑΡΕΜΕΝΟΣ Γ. , σελ.
ΛΥΚΟΥΔΗΣ Σ. , σελ.

Β. Επί των επικαίρων ερωτήσεων:

ΒΛΑΧΟΣ Γ. , σελ.
ΛΥΚΟΥΔΗΣ Σ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΣΠΙΡΤΖΗΣ Χ. , σελ.
ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΙΑ΄

Πέμπτη 18 Οκτωβρίου 2018

Αθήνα, σήμερα στις 18 Οκτωβρίου 2018, ημέρα Πέμπτη και ώρα 9.43΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΒΑΡΕΜΕΝΟΥ**.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, αρχίζει η συνεδρίαση.

Έχω την τιμή να ανακοινώσω στο Σώμα το δελτίο επικαίρων ερωτήσεων της Παρασκευής 19 Οκτωβρίου 2018.

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 66/16-10-2018 επίκαιρη ερώτηση του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα αναβάθμισης της λειτουργίας της Ακαδημίας Εμπορικού Ναυτικού στην Κάλυμνο».

2. Η με αριθμό 59/12-10-2018 επίκαιρη ερώτηση του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Οικονομίας και Ανάπτυξης, με θέμα: «Αδιέξοδη η κατάσταση της Ελληνικής Βιομηχανίας Ζάχαρης (ΕΒΖ)».

3. Η με αριθμό 53/11-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Ενίσχυση του Λιμενικού Σώματος εν όψει θέσπισης ΑΟΖ και εξόρυξης υδρογονανθράκων και φυσικού αερίου».

4. Η με αριθμό 70/16-10-2018 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Εσωτερικών, με θέμα: «Για τις καταστροφές από τον κυκλώνα «Ζορμπά» που προκλήθηκαν στην Πελοπόννησο».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρο 130 παράγραφοι 2 και 3 του Κανονισμού της Βουλής)

1. Η με αριθμό 67/16-10-2018 επίκαιρη ερώτηση του Βουλευτή Κορινθίας της Νέας Δημοκρατίας κ. Χρίστου Δήμα προς τον Υπουργό Οικονομίας και Ανάπτυξης, με θέμα: «Απορρόφηση πόρων ΕΣΠΑ 2014 - 2020».

2. Η με αριθμό 73/16-10-2018 επίκαιρη ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Ναυτιλίας και Νησιωτικής Πολιτικής, με θέμα: «Η Κρήτη δικαιούται την ένταξη στην καθολική εφαρμογή του μεταφορικού ισοδυνάμου από 1-01-2019».

3. Η με αριθμό 71/16-10-2018 επίκαιρη ερώτηση της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Εσωτερικών, με θέμα: «Για τις καταστροφικές πλημμύρες που προκλήθηκαν στη βορειοκεντρική Εύβοια».

4. Η με αριθμό 72/16-10-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, με θέμα: «Να δοθεί άμεσα λύση στο ζήτημα της καθαριότητας και της υγιεινής των σχολείων».

5. Η με αριθμό 60/16-10-2018 επίκαιρη ερώτηση του Ανεξάρτητου Βουλευτή Β΄ Αθηνών κ. Θεοχάρη Θεοχάρη προς τον Υπουργό Παιδείας, Έρευνας και Θρησκευμάτων, με θέμα: «Προβληματικές οι διαδικασίες για την υποχρεωτικότητα της προσχολικής αγωγής σε δημόσιες και δημοτικές δομές».

6. Η με αριθμό 20/3-10-2018 επίκαιρη ερώτηση του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Ναυτιλίας και Νησιωτικής Πολιτικής, με θέμα: «Συνεχίζεται η τουρκική προκλητικότητα στο Αιγαίο.»

7. Η με αριθμό 27/5-10-2018 επίκαιρη ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Γεωργίου-Δημητρίου Καρρά προς τον Υπουργό Οικονομίας και Ανάπτυξης, με θέμα: «Κυβερνητική παραπληροφόρηση ότι προστατεύονται οι εγγυητές των υπερχρεωμένων νοικοκυριών».

8. Η με αριθμό 46/9-10-2018 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Παιδείας, Έρευνας και Θρησκευμάτων, με θέμα: «Να υλοποιηθούν άμεσα μέτρα στήριξης των φοιτητών που στεγάζονταν στις φοιτητικές εστίες που κάηκαν καθώς και για την ανέγερση νέων εστιών».

9. Η με αριθμό 38/8-10-2018 επίκαιρη ερώτηση του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομίας και Ανάπτυξης , με θέμα: «Ένταξη έργου β΄ φάσης επέκτασης δικτύου διανομής τηλεθέρμανσης Μεγαλόπολης Αρκαδίας».

10. Η με αριθμό 26/5-10-2018 επίκαιρη ερώτηση του Ανεξάρτητου Βουλευτή Β΄ Πειραιώς κ. Δημητρίου Καμμένου προς τον Υπουργό Παιδείας, Έρευνας και Θρησκευμάτων, σχετικά με την «τροπολογία που παγώνει το προεδρικό διάταγμα για τους μουφτήδες».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 1326/6-9-2018 ερώτηση του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου - Δημητρίου Καρρά προς τον Υπουργό Περιβάλλοντος και Ενέργειας, με θέμα: «Απίστευτη αναλγησία της ΔΕΗ σε βάρος καταναλωτών της, που συνοδεύεται και από αφάνταστη ταλαιπωρία τους στα καταστήματα της ΔΕΗ».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα συζητηθεί η τρίτη με αριθμό 58/11-10-2018 επίκαιρη ερώτηση πρώτου κύκλου του Βουλευτή Β΄ Αθηνών των Ανεξαρτήτων Ελλήνων κ.Αθανασίου Παπαχριστόπουλουπρος την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Επιτακτική ανάγκη λύσης στο θέμα των αστέγων».

Κύριε Παπαχριστόπουλε, έχετε τον λόγο για δύο λεπτά.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Θα ήθελα να σας παρακαλέσω να παρατείνετε λίγο τον χρόνο, γιατί είναι ένα θέμα εκρηκτικό και μείζον και πιστεύω ότι αξίζει τον κόπο.

Θέλω, λοιπόν, να πω ότι σε μια κοινωνία, κυρία Υπουργέ -και το ξέρετε καλύτερα από μένα-, στην οποία οι πλούσιοι γίνονται λιγότεροι και πλουσιότεροι και οι φτωχοί περισσότεροι και φτωχότεροι -και που θα ξαναπώ για πολλοστή φορά ότι οκτώ άτομα στον πλανήτη έχουν περιουσιακά στοιχεία όσο ο φτωχότερος μισός πληθυσμός του πλανήτη, δηλαδή τα τρεισήμισι δισεκατομμύρια- μιλάμε πλέον για διαστροφή της πραγματικότητας και όχι για αδικία. Μοιραία, λοιπόν -ειδικά μετά την κρίση του 2008 που δύο κοινωνικές ομάδες, η μεσαία και η εργατική τάξη, πλήρωσαν τα δέκα τρισεκατομμύρια που στοίχισε αυτή η κρίση την ίδια στιγμή που κάποιοι λίγοι πλούτιζαν- το θέμα των αστέγων έρχεται στην επιφάνεια.

Ξέρω την ευαισθησία σας. Θα ήθελα όμως, να παραθέσω μερικά στοιχεία από αυτά που υπάρχουν, διότι για τους περισσότερους από αυτούς δεν υπάρχουν. Να πω, λοιπόν, ότι γύρω στα εκατό εκατομμύρια άνθρωποι σε όλον τον κόσμο δεν έχουν στέγη. Να πω ότι στην Ευρωπαϊκή Ένωση των είκοσι οκτώ εκατομμυρίων υπολογίζεται ότι είναι γύρω στα έξι εκατομμύρια σήμερα που μιλάμε και ίσως είναι μεγαλύτερο το νούμερο, διότι είναι αδύνατο να καταγραφούν αυτοί οι άνθρωποι με τα σημερινά δεδομένα. Να πω ακόμα, κυρία Υπουργέ, ότι στη χώρα μας δεν είναι καταγεγραμμένο το νούμερο. Ίσως έχετε περισσότερα στοιχεία από μένα. Με βάση, όμως, τα στοιχεία που έχω πάρει από τον Δήμο Αθηναίων, είκοσι χιλιάδες κάτοικοι της πρωτεύουσας σιτίζονται για την επιβίωση τους στις κοινωνικές υποδομές, χωρίς αυτό να σημαίνει ότι είναι μόνο αυτοί. Να πω ακόμα, γιατί υπάρχει μια παρεξήγηση, ότι το 90% των αστέγων είναι Έλληνες και το 10% είναι αλλοδαποί. Αυτό θα πρέπει να το λάβουμε υπ’ όψιν μας.

Θα ήθελα, επίσης, να θυμίσω ότι δεν είναι δικό μας μόνο φαινόμενο. Να μην παρεξηγηθούμε. Είναι εκρηκτικό το φαινόμενο στη Μεγάλη Βρετανία, στην Ιρλανδία και, ω του θαύματος, στη πιο ευημερούσα χώρα της Ευρωπαϊκής Ένωσης, τη Γερμανία -ακούστε το νούμερο!- υπάρχουν οκτακόσιες εξήντα χιλιάδες άστεγοι. Ένα 40% από αυτούς είναι οικονομικοί μετανάστες και πρόσφυγες. Και αυτά στη Γερμανία της ευημερίας! Συνεπώς δεν είναι μόνο δικό μας φαινόμενο.

**ΠΡΟΕΔΡΕΥΩΝ (Γεώργιος Βαρεμένος):** Ωραία. Την ερώτηση σας, παρακαλώ, κύριε Παπαχριστόπουλε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Είναι αυτονόητη, κύριε Πρόεδρε, η ερώτηση. Αυτονόητη είναι! Κάποιοι άνθρωποι από εμάς πάμε το βράδυ κουρασμένοι, ξαπλώνουμε, βγάζουμε τα ρούχα μας και κάνουμε ένα μπάνιο.

**ΠΡΟΕΔΡΕΥΩΝ (Γεώργιος Βαρεμένος):** Αφού είναι αυτονόητη, να την ακούσουμε.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ακούστε λίγο γιατί είναι ένα κοινωνικό θέμα μεγάλης σημασίας. Ίσως είναι η επόμενη ατομική βόμβα στον πλανήτη, κύριε Πρόεδρε.

Κυρία Υπουργέ, ξέρω τις ευαισθησίες σας. Τι σκεφτόμαστε, λοιπόν, να κάνουμε γι’ αυτούς τους ανθρώπους; Τους συναντάω εγώ καθημερινά κάτω από γέφυρες, από στέγες, στο Πεδίο του Άρεως και πάει λέγοντας. Ξαναλέω τα νούμερα δεν είναι επικαιροποιημένα. Είναι αδύνατον να μαζευτούν αυτοί οι άνθρωποι. Τι σκέφτεται να κάνει η πολιτεία οργανωμένα γι’ αυτούς τους ανθρώπους; Επιφυλάσσομαι στο δεύτερο κομμάτι της τοποθέτησης μου.

Σας ευχαριστώ.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Παπαχριστόπουλε, η επίκαιρη ερώτηση που καταθέσατε είναι πράγματι τεκμηριωμένη και επίκαιρη. Κάθε τέτοια εποχή μεγάλα πρωτοσέλιδα αναδεικνύουν το θέμα εν όψει του χειμώνα. Σας ευχαριστώ, λοιπόν, που μου δίνετε την ευκαιρία να πω επίσημα στη Βουλή τι ακριβώς συμβαίνει.

Το πρόβλημα είναι πολυπαραγοντικό, το ξέρετε. Όπως είπατε, είναι ένα φαινόμενο που πλήττει όλα τα κράτη, ακόμα και τα ευημερούντα. Στην Ελλάδα πήρε μορφή χιονοστιβάδας λόγω της κρίσης, αλλά ήδη από το 2017 και τώρα πια μετά τη μεγάλη έρευνα που κάναμε το 2018, μπορώ να σας πω υπεύθυνα ότι το φαινόμενο βρίσκεται σε σημαντική υποχώρηση. Το λέω αυτό υπεύθυνα, γιατί διεξήχθη για πρώτη φορά έρευνα σε επτά δήμους –έχω όλα τα στοιχεία- με έναν επιστημονικό τρόπο από ένα πανεπιστήμιο και σε συνεργασία όλων των φορέων που έχουν είτε δομές αστέγων είτε παρακολουθούν το φαινόμενο είτε έχουν συσσίτια είτε οτιδήποτε άλλο. Άρα όλοι μετείχαν για πρώτη φορά.

Δεύτερον, έγινε με επιστημονικό εργαλείο από την ΗΔΙΚΑ, δηλαδή ηλεκτρονική καταγραφή streetwork με πολύ συγκεκριμένο τρόπο. Αυτό δεν έχει ξαναγίνει, κύριε Παπαχριστόπουλε, γιατί όλα όσα ακούγαμε όλα αυτά τα χρόνια ήταν εκτιμήσεις από ΜΚΟ ή από ινστιτούτα. Κατά εποχή ποτέ δεν έγινε τέτοια έρευνα. Εμείς την κάναμε για πρώτη φορά.

Τα στοιχεία τα παραθέτετε. Είναι τα στοιχεία της έρευνας. Όμως, εμείς έχουμε άλλο ένα «δίχτυ», πέραν της έρευνας. Έχουμε το «δίχτυ» του ΚΕΑ. Εμείς καταφέραμε να δίνουμε το ΚΕΑ σε όλους τους άστεγους. Πάει ο άστεγος στον δήμο, γίνεται ταυτοποίηση των στοιχείων του και του δίνουμε το ΚΕΑ. Πρέπει να ξέρετε ότι αυτό είναι μοναδικό και άρα έχω και το νούμερο του ΚΕΑ. Επίσης, ξέρω πόσοι απήντησαν στην έρευνα που κάναμε στο streetwork ότι παίρνουν το ΚΕΑ. Άρα έχουμε πολλά πλέον στοιχεία όταν αλληλοεπιθέτουμε την έρευνα.

Πολύ γρήγορα θα έχουμε τα αποτελέσματα που θα σας ανακοινωθούν αλλά και την προβολή σε εθνικό επίπεδο. Άρα θα ξέρουμε ότι σε αυτούς τους επτά δήμους πληθυσμού ενός εκατομμυρίου εξακοσίων χιλιάδων, δηλαδή περίπου το 15% του πληθυσμού της χώρας, τόση ήταν η προβολή των αστέγων στον δρόμο, τόσοι ήταν σε δομές, τόσοι είναι στα προγράμματα που κάνουμε για τη στέγαση, την επανένταξη και την εργασία, γιατί βάζουμε εξακόσιους σαράντα τέσσερις ανθρώπους αυτή τη στιγμή στην εργασία και τους εξασφαλίζουμε και στέγη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού)

Θα σας πω τώρα, λοιπόν, ως αποτέλεσμα όλων αυτών, τι κάνουμε, τι θεσμοθετούμε. Άμεσα επεξεργαζόμαστε την εθνική στρατηγική για τους άστεγους, την οποία θα καταθέσουμε μέσα σ’ έναν μήνα στη Βουλή, ώστε πια να υπάρχει ένα πολύ συγκεκριμένο εργαλείο για τους άστεγους με εκπροσωπήσεις των αστέγων και τα πάντα.

Μιλάμε για εθνική στρατηγική. Αυτή θα έχει τα εξής κεφάλαια.

Το πρώτο: Κωδικοποίηση όλης της υφιστάμενης νομοθεσίας. Την κάναμε. Ποιες προτάσεις περαιτέρω γίνονται στη νομοθεσία; Έχουμε μεγάλη ομάδα νομικών που δουλεύει πάνω σε αυτό.

Δεύτερον: Δημιουργία διυπουργικού οργάνου που θα χαράζει την πολιτική κάθε χρόνο κάτω από το ΚΥΣΚΟΙΠ. Το ΚΥΣΚΟΙΠ, όπως ξέρετε, είναι το Κυβερνητικό Συμβούλιο Κοινωνικής Πολιτικής υπό τον Αντιπρόεδρο. Άρα τα Υπουργεία που θα μετέχουν σε αυτό το όργανο θα είναι τα Υπουργεία Εργασίας, Εσωτερικών, Υγείας, Μεταναστευτικής Πολιτικής, Ανάπτυξης και Οικονομικών.

Τρίτον: Δημιουργία μόνιμου ψηφιακού μηχανισμού καταγραφής της αστεγίας. Όπως ήταν αυτό που κάναμε πιλοτικά, τώρα θα φτιάξουμε μόνιμο ψηφιακό μηχανισμό. Αυτός τι κάνει; Παρακολουθεί κάθε μέρα, συνδέει όλες τις δομές μεταξύ τους, όλες τις πληροφορίες, όχι ο ένας να μην ξέρει τι κάνει ο άλλος και να μην ξέρουμε στο τέλος πού βρίσκεται ο άστεγος. Άρα είναι ένα ψηφιακό εργαλείο, με το οποίο τον παρακολουθούμε κάθε μέρα.

Επιπρόσθετα, το ψηφιακό αυτό εργαλείο, το οποίο θα είναι στην ΗΔΙΚΑ, θα έχει καταγραφή δεικτών, δηλαδή θα λέει: «Οι δείκτες αυτό το τρίμηνο πήγαν εκεί. Ποιος είναι ο στόχος μου; Τι κάνω με βάση αυτόν τον στόχο;». Αλλιώς, δεν γίνονται τα πράγματα με το να λέμε μια ζωή μόνο κουβέντες και να μη γίνεται τίποτα.

Τέταρτον, δημιουργία μητρώου εθελοντών ανά δήμο της χώρας. Διότι είδαμε ότι οι εθελοντές στην έρευνα που κάναμε ήταν εξαιρετικοί. Έκαναν πολύ ωραία δουλειά. Άρα πρέπει να φτιάξουμε ένα μόνιμο μητρώο εθελοντών για να ξέρουμε τι ακριβώς μας γίνεται.

Πέμπτον, σας είπα για τους στόχους μείωσης. Πρέπει το κράτος να θέσει στόχους μείωσης, δηλαδή: «Εδώ, είναι, τόσο καταγράφω», «Τι βάζω στα επόμενα τρία χρόνια», «Πού θα φτάσω στο πενταετές;». Δεν υπάρχουν τέτοιοι στόχοι.

Τέλος, θα αναπτύξουμε ολοκληρωμένη σταθερή πολιτική για τους άστεγους και την πρόληψη της αστεγίας. Θα επανέλθω σε αυτά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ευχαριστώ κι εγώ.

Τον λόγο έχει ο κ. Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Δεν έχω κανέναν δισταγμό, κυρία Υπουργέ, να πω ότι με εκπλήσσετε θετικά. Αυτό σας το λέω ειλικρινά. Διότι όταν ο ίδιος ο Επίτροπος Μπαρνιέ δηλώνει ότι δεν έχουμε κάνει σχεδόν τίποτα, ότι έχουμε κάνει πολύ λίγα για τους άστεγους, πραγματικά με εκπλήσσετε θετικά με αυτά που ακούω. Δεν έχω κανέναν λόγο να τα αμφισβητήσω.

Αυτός είναι και ο λόγος της δικής μου ερώτησης. Διότι, όπως ξέρετε, οι άστεγοι δεν έχουν ούτε συνδικαλιστικά όργανα ούτε εκλογική δύναμη. Και αυτό το λέω για να ξέρουμε τι κάνουμε. Εγώ τουλάχιστον, ερώτηση εδώ που να αφορά ψηφοφόρους μου δεν πρόκειται να κάνω ποτέ. Δεν έχω αυτόν τον ρόλο στη Βουλή.

Θέλω, όμως, να μου απαντήσετε αν έχετε υπ’ όψιν σας για το ειδικό ταμείο που έχουν προτείνει αρκετοί σε παγκόσμιο επίπεδο και για το τι γίνεται στη Φινλανδία, μια χώρα που πραγματικά έχει δραστηριοποιηθεί εξαιρετικά στο θέμα των αστέγων. Αυτό είναι κάτι που θέλω να ακούσω.

Θέλω επίσης να μου πείτε κάποιες προτάσεις που έχουν γίνει –και τις έχω μπροστά μου- για να εξειδικεύσουμε το σχέδιο. Παραδείγματος χάριν, τι γίνεται με τα δημόσια κτήρια, όπως είναι αυτό στη Σωκράτους τα παλιά δικαστήρια, το «LA MIRAGE»; Τι γίνεται με τους ευρωπαϊκούς πόρους που χρηματοδοτούν τεχνικά έργα κατασκευής; Μπορούμε αυτά να τα εκμεταλλευτούμε; Το έχετε στο μυαλό σας;

Βέβαια, συμφωνούμε όλοι ότι η ιατροφαρμακευτική περίθαλψη που παίρνουν αυτοί οι άνθρωποι, το ΚΕΑ, το Κοινωνικό Επίδομα Αλληλεγγύης –γιατί δεν καταλαβαίνει ο κόσμος τι είναι το ΚΕΑ- είναι μια επαναστατική εφαρμογή που έβγαλε από την αφάνεια πολλούς αναξιοπαθούντες Έλληνες, τους οποίους καταγράφετε. Και το λέω αυτό για να ξέρουμε τι θα σημαίνει κοινωνικό κράτος.

Θα ήθελα να τελειώσω με το εξής: Είναι μεγάλο θέμα αυτό που συζητάμε. Θα κάνω κι εγώ λίγο τον ποιητή. Μου έρχεται στο μυαλό η κουβέντα του Ουγκώ, στους «Άθλιους»: «Δεν είναι τίποτα να πεθάνεις. Είναι φρικτό να μη ζεις». Αυτή είναι κουβέντα που έλεγε ο Γιάννης Αγιάννης στον Γαβριά σε κάποιο διάλογο που είχε με τον νεαρό «αλητάκο».

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Κυρία Υπουργέ, έχετε τον λόγο.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Παπαχριστόπουλε, έχετε πάντα έναν τρόπο να μας ευαισθητοποιείτε και να μας συγκινείτε. Εν πάση περιπτώσει, ας πάμε στα γεγονότα.

Μέσα στον Νοέμβριο εκδίδουμε –μπορεί και μέσα σε αυτόν τον μήνα, γιατί είναι έτοιμες- δύο κοινές υπουργικές αποφάσεις, με το Υπουργείο Εσωτερικών και το Υπουργείο Οικονομικών βεβαίως, για τον μηχανισμό που σας είπα, δηλαδή για το πώς θα γίνεται αυτή η παρακολούθηση και οι πολιτικές κ.λπ., και άλλη μία για τη διασύνδεση όλων των φορέων σε όλη την Ελλάδα, ώστε να μιλάμε όλοι την ίδια γλώσσα και να ξέρουμε τι μας γίνεται.

Σας είπα για το ΚΕΑ, το οποίο πραγματικά, όπως λέτε, είναι ένα πρωτοποριακό πρόγραμμα σε όλη την Ευρώπη και δεν είναι απλά το ελάχιστο εγγυημένο εισόδημα που επαγγέλλεται ο κ. Μητσοτάκης –ο οποίος το ξαναέβγαλε από το συρτάρι- γιατί πιάνει ακριβώς τη φτώχεια τους τελευταίους έξι μήνες και όχι με βάση τα εισοδήματα και την περυσινή φορολογική δήλωση. Αυτό έχει τεράστια σημασία. Διασταυρώνονται όλα τα εισοδήματά σου εκείνη τη στιγμή. Έξι βάσεις δεδομένων έχουμε διασυνδέσει, κάτι που ξέρετε. Αυτή είναι η μεγάλη καινοτομία του ΚΕΑ. Βάλαμε και τους άστεγους.

Θα σας πω, λοιπόν, τι κάνουμε αυτή τη στιγμή. Να σας ενημερώσω ότι οι άστεγοι έχουν οργανωθεί σε δευτεροβάθμιο σωματείο. Άρα για πρώτη φορά η Κυβέρνηση αποκτά συνομιλητή, άρα υπάρχει διάλογος παντού. Τα κέντρα κοινότητας είναι η καρδιά του ψηφιακού κράτους, άρα οι άστεγοι πηγαίνουν στα κέντρα κοινότητας. Έχουν πρόσβαση σε όλα τα επιδόματα και σε οτιδήποτε άλλο ανά πάσα στιγμή. Αυτή ήταν η μεγάλη μεταρρύθμιση που κάναμε εμείς. Δεν την ψήφισε η Νέα Δημοκρατία. Αλίμονο! Μην χάσουμε τις πελατειακές σχέσεις κατά δήμο. Και να μη χάσουμε και τα ρουσφέτια κατά δήμο. Τα κέντρα κοινότητας, λοιπόν, είναι η καρδιά του ψηφιακού κράτους. Πας εκεί με το ΑΜΚΑ σου και σου λέει τα πάντα. Τι θα πάρεις, πού θα πας, πού θα βάλεις τον πατέρα σου, πού θα πας ο ίδιος κ.λπ..

Βελτιώνουμε τις δομές των αστέγων. Μου είπατε για τα λεφτά που θα πάρουμε από τα ΠΕΠ. Φτιάχνουμε είκοσι νέες δομές αστέγων, δέκα υπνωτήρια και δέκα κέντρα ημέρας με χρήματα από τα περιφερειακά προγράμματα. Το λεωφορείο αστέγων το ξέρετε. Επίσης, έχουμε υποστηριζόμενα διαμερίσματα σε όλη την Ελλάδα, τα οποία χρηματοδοτούμε. Σήμερα έχουμε εφτά χιλιάδες τριακόσιους τριάντα έξι ωφελούμενους στο ΚΕΑ που δηλώνουν άστεγοι. Εδώ είναι και οι πληθυσμοί Ρομά οι οποίοι όταν ζουν στους εξαθλιωμένους καταυλισμούς υπό μεταστέγαση, μετεγκατάσταση που έχουμε κάνει, δηλώνουν άστεγοι. Είναι αυτοί οι λίγοι οικισμοί, οι εβδομήντα, που σας έχω πει ότι πρέπει να μεταστεγαστούν.

Το πρόγραμμά μας «Στέγη και Εργασία» είναι ένα εξαιρετικά σημαντικό πρόγραμμα, γιατί όχι μόνο βρίσκει στον άστεγο σπίτι να μείνει, αλλά του βρίσκει υποχρεωτικά και εργασία. Η επανένταξη έχει πολλά στάδια. Εσείς είστε γιατρός και ξέρετε ότι πολλά απ’ αυτά τα άτομα χρειάζονται ιατρική υποστήριξη. Θα υποστηριχθούν ιατρικά. Μετά θα μπουν σε σπίτι. Παράλληλα, πρέπει να μπουν σε εργασία. Και εδώ έχουμε και τις κοινωνικές επιχειρήσεις, ΚΑΛΟ, Κοινωνική και Αλληλέγγυα Οικονομία, τη μεγάλη έκθεση στη Σοφοκλέους από τις 7 ως τις 11 Νοεμβρίου, μέσα στα χρηματιστήρια. Διότι είναι αξία η ΚΑΛΟ και μπαίνει στο χρηματιστήριο. Οι άστεγοι μπορούν να κάνουν κοινωνικές επιχειρήσεις μαζί με μη άστεγους και να βρουν δουλειά. Διότι η επανένταξη είναι το πιο σημαντικό που υπάρχει.

Τέλος, έρχομαι στο επίδομα στέγασης. Κύριε Παπαχριστόπουλε, το εξήγγειλε ο Πρωθυπουργός. Θα έχετε τη χαρά, όπως και όλη η Βουλή, να το ψηφίσετε μέσα στον Νοέμβρη. Είναι τελευταίο στη σειρά, αλλά όχι έσχατο. Πρόκειται για μια μεγάλη ενίσχυση για να κρατήσουμε τις οικογένειες στο σπίτι, να μην βγουν στον δρόμο. Θα μπορούσα να πω πολλά. Αυτή τη στιγμή ετοιμάζουμε και μια εγκύκλιο προς όλους τους δήμους. Πρόκειται για την ετοιμότητα, που γίνεται κάθε χρόνο και την ξέρετε. Συντονιζόμαστε από το Υπουργείο όλοι οι δήμοι ανάλογα με τα καιρικά φαινόμενα, με αίθουσες θερμαινόμενες, ώστε να είμαστε έτοιμοι σε κάθε πρόβλημα που θα δημιουργηθεί.

Ευχαριστώ και πάλι, κύριε Πρόεδρε, για τον χρόνο που μου δώσατε.

**ΠΡΟΕΔΡΕΥΩΝ (Γεώργιος Βαρεμένος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα εννιά μαθήτριες και μαθητές και τέσσερις συνοδοί εκπαιδευτικοί από το 1ο Δημοτικό Σχολείο Πειραιά.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Στο σημείο αυτό, έχω επίσης την τιμή να ανακοινώσω στο Σώμα ότι οι Βουλευτές της Δημοκρατικής Συμπαράταξης ΠΑΣΟΚ - ΔΗΜΑΡ Βασίλειος Κεγκέρογλου, Γεώργιος - Δημήτριος Καρράς, Μιχαήλ Τζελέπης, Θεόδωρος Παπαθεοδώρου, Γεώργιος Αρβανιτίδης και Δημήτριος Κωνσταντόπουλος κατέθεσαν στις 17-10-2018 πρόταση νόμου: «Ρύθμιση επαγγελματικών δικαιωμάτων Πτυχιούχων Μηχανικών και άλλες διατάξεις».

Παραπέμπεται στην αρμόδια Διαρκή Επιτροπή.

Ο Βουλευτής κ. Κουμουτσάκος, η Βουλευτής κ. Κεραμέως και ο Βουλευτής κ. Χαρακόπουλος ζητούν άδεια ολιγοήμερης απουσίας στο εξωτερικό. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Συνεπώς η Βουλή ενέκρινε τις ζητηθείσες άδειες.

Προχωρούμε τώρα στην τέταρτη με αριθμό 51/9-10-2018 επίκαιρη ερώτηση πρώτου κύκλου του Ζ΄ Αντιπροέδρου της Βουλής και Βουλευτή Α΄ Αθηνών του Ποταμιού κ. Σπυρίδωνος Λυκούδηπρος τον Υπουργό Υποδομών και Μεταφορών, με θέμα: «Τεράστιες ουρές στα εκδοτήρια των μέσων μεταφοράς».

Κύριε Λυκούδη, έχετε τον λόγο για δύο λεπτά.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, πιστεύω βαθιά στη διαδικασία του κοινοβουλευτικού ελέγχου. Χρόνια τώρα στη Βουλή προσπαθώ να ασκήσω όσο μπορώ καλύτερα τον κοινοβουλευτικό έλεγχο, επιλέγοντας, όσο μπορώ, οι ερωτήσεις μου να έχουν ουσιαστικό περιεχόμενο και να είναι και προκλητικές για ουσιαστικές απαντήσεις. Σας διαβεβαιώνω ότι είναι ίσως η πρώτη φορά που είμαι και ο ίδιος, προσωπικά, τόσο πολύ μέσα στο περιεχόμενο της ερώτησης που κάνω.

Κυκλοφορώ στην Αθήνα, χρησιμοποιώ στις οκτώ από τις δέκα μετακινήσεις μου το μετρό και ζω την παραφροσύνη στις ουρές των εκδοτηρίων, δηλαδή αυτόν τον απίστευτο παραλογισμό και την ταλαιπωρία των Αθηναίων πολιτών σε σχέση με το ζήτημα της εξυπηρέτησής τους με τα εισιτήρια. Υποθέτω ότι το γνωρίζετε. Δηλαδή δεν μπορεί να μην το ζείτε ή να μην το ξέρετε το πρόβλημα.

Δεν θα κάνω κανενός είδους εισαγωγή, γιατί θέλω ουσιαστικές απαντήσεις επί των θεμάτων, για να βοηθήσουμε, ενδεχομένως, να λυθούν τα θέματα. Επίσης η ερώτησή μου καμμία σχέση δεν έχει με διάθεση ή προθυμία αντιπολίτευσης αυτή την ώρα και ειδικά γι’ αυτό το ζήτημα. Μπαίνω, λοιπόν, κατευθείαν στις ερωτήσεις:

Υπάρχει κάποιος συγκεκριμένος προγραμματισμός από το Υπουργείο, προκειμένου να εφαρμοστεί το μέτρο του ηλεκτρονικού εισιτηρίου μαζικά, μαζί όμως με την ταυτόχρονη αντιμετώπιση του προβλήματος με τις μεγάλες ουρές;

Πόσα μηχανήματα αυτόματης έκδοσης εισιτηρίων προβλέπεται να λειτουργούν από τη σύμβαση του δημοσίου με την εταιρεία που τα προμηθεύει και πόσα λειτουργούν; Γιατί δεν υπάρχει σε όλα τα ενεργά μηχανήματα η δυνατότητα χρήσης τραπεζικής κάρτας;

Πότε θα ολοκληρωθεί η αναβάθμιση των παλιών μηχανημάτων έκδοσης εισιτηρίων και γιατί καθυστέρησε κατά δική σας διαπίστωση; Έχω προσφάτως παρακολουθήσει όλες σας τις δηλώσεις, κύριε Υπουργέ, με πολύ μεγάλη προσοχή, γιατί με ενδιέφερε να δω πώς αντιμετωπίζετε το θέμα. Γιατί έχει καθυστερήσει και πότε τελειώνει, εν πάση περιπτώσει, αυτή η διαδικασία της καθυστέρησης;

Ποια είναι η πρόβλεψη του Υπουργείου, σχετικά με την κατάργηση του χάρτινου μειωμένου ηλεκτρονικού κομίστρου και για όσους δεν δύνανται να προμηθευτούν προσωποποιημένη κάρτα; Ξέρετε τι εννοώ. Διάβασα την ανακοίνωσή σας ότι τώρα διευκολύνετε με την ηλεκτρονική αίτηση κ.λπ.. Πείτε μου, αυτός που χρησιμοποιεί περιστασιακά το μετρό ή το οποιοδήποτε μέσο συγκοινωνίας και είναι συνταξιούχος, είναι στην Πάτρα, έρχεται μια φορά την εβδομάδα να δει τον γιατρό του στην Αθήνα και δεν θέλει να έχει προσωποποιημένη κάρτα των είκοσι διαδρομών ή του ενός μήνα, για αυτόν πώς το λύνουμε το πρόβλημα; Και αυτός έχει την ανάγκη μειωμένου εισιτηρίου.

Και τέλος πώς θα λυθεί το πρόβλημα του μειωμένου προσωπικού, προκειμένου όλοι οι σταθμοί να έχουν το απαιτούμενο προσωπικό για την καλύτερη εξυπηρέτηση των πολιτών;

Ευχαριστώ, κύριε Υπουργέ.

**ΠΡΟΕΔΡΕΥΩΝ (Γεώργιος Βαρεμένος):** Κι εμείς ευχαριστούμε, κύριε Λυκούδη.

Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Αξιότιμε, κύριε συνάδελφε, κύριε Λυκούδη, κατ’ αρχάς ευχαριστώ για την ερώτηση. Δεν χρειαζόταν εισαγωγή, γιατί όλοι γνωρίζουν, όταν κατατίθεται μια ερώτηση από σας τους στόχους αυτής. Δηλαδή δεν έχετε δείξει, ακόμα και στα σημεία που θέλετε να κάνετε αντιπολίτευση, ότι είναι κακοπροαίρετη η κριτική σας.

Το σύστημα του ηλεκτρονικού εισιτηρίου δυστυχώς -και καταλαβαίνουμε όλοι τους λόγους- προέκυψε από έναν διαγωνισμό, που είχε δομηθεί με τέτοιον τρόπο για να μην εφαρμοστεί ποτέ το ηλεκτρονικό εισιτήριο.

Θα σας πω πάνω στο αντικείμενο της ερώτησή σας. Είχε προβλεφθεί, σε άλλες διαγωνιστικές διαδικασίες, η αναβάθμιση των παλιών μηχανημάτων -αυτό έγινε με σύμβαση από τον διαγωνισμό του 2009, άλλη στην «ΑΤΤΙΚΟ ΜΕΤΡΟ»- και άλλα ήταν τα μηχανήματα -και προφανώς και ο μειοδότης- για το σύστημα του ηλεκτρονικού εισιτηρίου.

Καταλαβαίνετε, λοιπόν, ότι υπήρχαν άλλες προβλέψεις, δύο ανταγωνιστικές εταιρείες για να φτιάξουν τα μηχανήματα αυτόματης πώλησης εισιτηρίων στο ίδιο σύστημα. Μετά από πολύ μεγάλη προσπάθεια και από τον ΟΑΣΑ και από την «ΑΤΤΙΚΟ ΜΕΤΡΟ», μπορούμε να πούμε ότι σήμερα είναι εγκατεστημένα και είναι και τα παλιά μηχανήματα αναβαθμισμένα. Σήμερα είναι η τελευταία εβδομάδα για να καταλάβετε. Γίνεται, λοιπόν, και η εγκατάστασή τους και η αναβάθμιση του λογισμικού τους, προκειμένου να εξυπηρετηθούν οι πολίτες.

Να σας κάνω μια ενημέρωση για το τι έχει γίνει όλον αυτόν τον καιρό:

Έχουν διατεθεί τετρακόσιες είκοσι χιλιάδες ανώνυμες κάρτες, γιατί εκτός από τις προσωποποιημένες υπάρχουν και οι ανώνυμες. Επίσης έχουν εγκριθεί εννιακόσιες εξήντα χιλιάδες προσωποποιημένες κάρτες. Το πρόβλημα έχει εντοπιστεί μόνο στους ανθρώπους που δεν έχουν μια ψηφιακή παιδεία, μια οικειότητα αν θέλετε με τις νέες τεχνολογίες, σε σχέση με τον τρόπο που εκδίδουμε μια κάρτα και παρατηρείται το φαινόμενο, που ξέρετε κι εσείς, και λόγω της έλλειψης μηχανημάτων τον προηγούμενο καιρό, και λόγω της μη εξοικείωσης, να μη βγάζουν προσωποποιημένες κάρτες για το μισό εισιτήριο.

Μπαίνουν, όμως, μερικά θέματα και τα θέματα αυτά μπορούν να αντιμετωπιστούν εν μέρει με τα μηχανήματα. Ο στόχος μας είναι να μην υπάρχουν γκισέ στα ταμεία με τον παραδοσιακό τρόπο που ξέραμε ή να παρατηρούνται οι ουρές για τα μισά εισιτήρια, αλλά να υπάρχουν προσωποποιημένες κάρτες για όλα τα εισιτήρια κοινωνικών πολιτικών που έχουν προβλεφθεί για τον εξής απλό λόγο. Με τον τρόπο αυτόν αποφεύγουμε δυσάρεστα γεγονότα που ζήσαμε στο παρελθόν και έχουμε και εξοικονόμηση ανθρώπινων πόρων, που δεν έχουμε -αν θέλετε- τη δυνατότητα να περισσεύουν σε έναν γκισέ, όταν δεν υπάρχει και λόγος να υπάρχουν.

Επομένως αυτό που παροτρύνουμε τους πολίτες, είναι να βγάλουν προσωποποιημένη κάρτα. Είναι πάρα πολύ εύκολο πια. Δεν είναι ανάγκη να πάει κανείς με τα πιστοποιητικά του και να περιμένει σε μια ουρά για να βγάλει προσωποποιημένη κάρτα. Δεν υπάρχει κανείς λόγος, επίσης, να βγάλει προσωποποιημένη κάρτα και να του κοστίζει 20 ευρώ ή 10 ευρώ ή 5 ευρώ. Τη γεμίζει όσο θέλει είτε από το διαδίκτυο είτε στα μηχανήματα που έχουν μπει.

Αυτό που εμείς από την πλευρά μας έχουμε κάνει, είναι μετά την τοποθέτηση και των μηχανημάτων παλαιού τύπου -των intra μηχανήματων που έχουμε ταλαιπωρηθεί πάρα πολύ για να αναβαθμιστούν, αλλά κυρίως έχουν ταλαιπωρηθεί οι πολίτες- να μεταφερθούν νέα μηχανήματα, να υπάρχει μια πιο ορθολογική κατανομή στους σταθμούς που έχουν μεγαλύτερη κίνηση. Γιατί το δεύτερο θέμα που παρατηρείται, είναι ότι δεν πηγαίνουν σε περιφερειακούς σταθμούς οι πολίτες, αλλά προτιμούν τους κεντρικούς σταθμούς του Συντάγματος, του Ευαγγελισμού, των Αμπελοκήπων, προκειμένου να εκδώσουν τα εισιτήρια αυτά.

Το άλλο θέμα που έχουμε και που θα αλλάξει η πολιτική τιμολόγησης, είναι ότι το μοναδιαίο εισιτήριο, το ένα εισιτήριο, παρ’ ότι φορτίζει -ή το μισό εισιτήριο- οι πολίτες επειδή δεν έχουν εξοικειωθεί, δεν το φορτίζουν με περισσότερα εισιτήρια, για να μπορούμε να κάνουμε και μια εξοικονόμηση στα εισιτήρια αυτά.

Η πολιτική μας, λοιπόν, είναι τα εισιτήρια αυτά να έχουν μια άλλη τιμολογιακή πολιτική και για τους πολίτες της χώρας μας να υπάρχουν κάρτες -προσωποποιημένες ή μη προσωποποιημένες- προκειμένου να μπορούν να διευκολυνθούν και οι υπηρεσίες αλλά κυρίως οι πολίτες.

Τα μηχανήματα πλέον είναι επαρκή μετά την αναβάθμιση των παλαιών. Εκεί που είχαμε τρία μηχανήματα νέου τύπου ανά σταθμό, έχει προγραμματιστεί να μεταφερθεί στους κεντρικούς σταθμούς από ένα μηχάνημα, για να μην παρατηρείται το φαινόμενο που έχουμε ζήσει. Έχουμε πει στον ΟΑΣΑ, να προχωρήσει στην προμήθεια και νέων μηχανημάτων, προκειμένου να καλυφθούν οι ανάγκες τόσο των τριών νέων σταθμών του μετρό στην αρχή του έτους όσο και περιφερειακών, αν θέλετε, στάσεων στην περιφέρεια Αττικής όχι του μετρό πλέον αλλά των λεωφορείων, γιατί το δίκτυο πωλήσεων μέσω των περιπτέρων δεν ικανοποιεί τις ανάγκες του επιβατικού κοινού και στα λεωφορεία. Άρα ανά οικισμό πρέπει να έχουμε τουλάχιστον ένα αυτόματο μηχάνημα, για να μπορούν οι πολίτες που χρησιμοποιούν τα λεωφορεία να φορτίζουν τις κάρτες τους.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κ. Λυκούδης.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Υπουργέ, στη δευτερολογία μου δεν θα πω τίποτα περισσότερο από το να επαναλάβω μερικά πράγματα μέσα από αυτά που είπατε, κυρίως, για να τα επαναλάβετε και εσείς στη δευτερολογία σας. Διότι αυτό που έχει σημασία, είναι όσος κόσμος μας ακούει ή θα μας ακούσει με τη συζήτηση μετά ανεβασμένη στο διαδίκτυο, να καταλάβει μερικά πράγματα.

Κατ΄αρχάς να κάνω μια παρατήρηση. Δεν είναι μόνο ο εθισμός των πολιτών να εξυπηρετούνται στα κεντρικά μηχανήματα του κέντρου της Αθήνας. Σας διαβεβαιώνω ότι υπάρχει ουρά στην Καλλιθέα, ουρά στην Πλακεντίας και αλλού.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Στους μεγάλους σταθμούς.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Εντάξει στους μεγάλους σταθμούς. Ας φύγουμε από τη λογική του κέντρου, διότι δεν είναι μόνο το κέντρο. Πήγα στην Πλακεντία και έμεινα στην ουρά μισή ώρα.

Να συνεννοηθούμε, λοιπόν, για κάτι. Η ηλεκτρονική έκδοση της προσωποποιημένης κάρτας για τους συνταξιούχους, τους φοιτητές, κ.λπ., γίνεται εξ ολοκλήρου με ηλεκτρονικό τρόπο; Δηλαδή τα στοιχεία που κατατίθενται ηλεκτρονικά, ακόμα και η φωτογραφία, δεν χρειάζεται να δοθούν σε κανένα γκισέ; Περνάνε ηλεκτρονικά και έρχεται σπίτι σου η κάρτα χωρίς να πας;

Εγώ δεν κάνω τον ξερόλα. Ποτέ δεν τον έκανα. Με ξέρετε και σας ξέρω. Όταν έμπαινα σε αυτή την Αίθουσα, υπέθετα ότι ηλεκτρονικά κατατίθεται η αίτηση, αλλά τα στοιχεία πρέπει να τα πάρω μαζί με μια φωτογραφία ή να βγάλω τη φωτογραφία στο γκισέ και να πάω δηλαδή στον γκισέ. Δηλαδή πάλι μια ώρα αναμονή. Εάν αυτό δεν υπάρχει τώρα, θέλω να μου το πείτε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Παλιά γινόταν. Τώρα δεν υπάρχει.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Δεν υπάρχει. Δηλαδή όλα θα γίνουν ηλεκτρονικά.

Δεύτερον, θα ήθελα να επαναλάβετε, κύριε Υπουργέ, εάν μπορείτε και εάν θέλετε, ότι οσονούπω τερματίζεται η ιστορία της αναβάθμισης των παλαιών μηχανημάτων, δηλαδή θα γεμίσει με μηχανήματα το δίκτυο περισσότερο από ό,τι είναι τώρα.

Τρίτον, από ό,τι είχε πει ο Πρόεδρος του ΟΑΣΑ, ο κ. Ρεβύθης, λειτουργούν είκοσι ένα εκδοτήρια από τα εκατόν τριάντα στην Αττική. Είναι αληθές αυτό ή όχι; Έχει ξεπεραστεί αυτό; Είναι περισσότερα τα εκδοτήρια;

Θα ήθελα να κάνω και μια τελευταία ερώτηση: Είναι αληθές αυτό που διάβασα, άκουσα και σας ρώτησα στην πρώτη τοποθέτησή μου, ότι θα συνεχιστεί να μη δέχονται τραπεζικές κάρτες τα μηχανήματα; Επίσης είναι αληθές ότι δεν δέχονται μεγάλα χαρτονομίσματα αλλά μόνο 10ευρα;

Ευχαριστώ, κύριε

**ΠΡΟΕΔΡΕΥΩΝ (Γεώργιος Βαρεμένος):** Ωραία. Επανάληψις μήτηρ μαθήσεως.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Κύριε Πρόεδρε, εγώ ήμουν συνεπής στο χρόνο.

**ΠΡΟΕΔΡΕΥΩΝ (Γεώργιος Βαρεμένος):** Παράδειγμα προς μίμηση είστε, κύριε Λυκούδη.

**ΣΠΥΡΙΔΩΝ ΛΥΚΟΥΔΗΣ (Ζ΄ Αντιπρόεδρος της Βουλής):** Επειδή ταλαιπωρούμαι στο Προεδρείο και εγώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Ορίστε, κύριε Υπουργέ, έχετε τον λόγο.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Ο κ. Λυκούδης κάνει και ερωτήσεις που βοηθάνε την ενημέρωση του κοινού, κάτι που δεν κάνουν τα μέσα μαζικής ενημέρωσης ως όφειλαν.

Όλα αυτά τα προβλήματα, κύριε Λυκούδη, εδώ και μήνες έχουν λυθεί. Εδώ και μήνες, δηλαδή, μπορείς να καταθέσεις όλα σου τα στοιχεία που ζητούνται για την έκδοση προσωποποιημένης κάρτας ηλεκτρονικά. Δεν χρειάζεται να σταθείς μια στιγμή σε γκισέ.

Η κάρτα έρχεται στο σπίτι, στη διεύθυνση που έχεις δηλώσει. Η φόρτιση της κάρτας γίνεται, επίσης, ηλεκτρονικά. Δεν χρειάζεται να στηθείς σε ουρά ούτε σε μηχάνημα, αν δεν θέλεις.

Τα μηχανήματα νέου τύπου δέχονται κάρτα. Η αναβάθμιση μηχανημάτων παλαιού τύπου δεν δέχεται κάρτα. Γι’ αυτό σας λέω ότι κάποιοι είχαν σχεδιάσει ένα σύστημα, για να μην εφαρμοστεί ποτέ.

Τα παλαιά μηχανήματα που αναβαθμίστηκαν, σήμερα είναι εγκατεστημένα σε δέκα σταθμούς, όπως οριζόταν -έχει τελειώσει αυτό το πράγμα- αλλά δεν δέχονται κάρτα, γατί έτσι ήταν σχεδιασμένο. Αυτός είναι και ο λόγος που έχουμε ζητήσει την προμήθεια δέκα μηχανημάτων.

Επίσης -επειδή το είπατε- είχαν σχεδιάσει να μη δέχονται τα μηχανήματα αυτά μεγάλα χαρτονομίσματα, ώστε να μην έχουν μεγάλη δεξαμενή νομισμάτων και χαρτονομισμάτων για να δίνουν ρέστα. Είναι απορίας άξιο αυτό, αλλά, δυστυχώς, αυτό βρήκαμε. Και δεν είναι εύκολο, ξέρετε, όταν τρέχει ένας διαγωνισμός για τέτοια συστήματα, να πάει μετά ο φορέας, που υλοποιεί αυτό το σύστημα, και να πει «Κάνω μία προμήθεια άλλων μηχανημάτων ή έναν διαγωνισμό που να είναι συμβατός με τα προηγούμενα». Είναι μία διαδικασία και επίπονη και δύσκολη. Περνάει από πάρα πολλές διαδικασίες έγκρισης -και από το Ελεγκτικό Συνέδριο- προκειμένου να πάρεις μηχανήματα ίδιου τύπου, να τα εγκαταστήσεις και να μην έχουν προβλήματα στην εφαρμογή.

Θέλω να πω, λοιπόν, τα εξής: Αυτή τη στιγμή υπάρχουν ενενήντα ένα αυτόματα μηχανήματα και πέντε σημεία έκδοσης στη Γραμμή 1 του μετρό. Η Γραμμή 1 είναι η παλιά γραμμή Κηφισιάς - Πειραιά. Έχουν περιοριστεί πάρα πολύ λόγω των αναγκών, απ’ ό,τι μας ενημερώνει η Διοίκηση της ΣΤΑΣΥ, οι άνθρωποι που είναι στα εκδοτήρια. Αυτός είναι και ο λόγος που έχουν μειωθεί, αν θέλετε, και οι σταθμοί και το ωράριο λειτουργίας των εκδοτηρίων, των γκισέ. Και δεν υπάρχει και λόγος να χάνουμε ανθρώπινο δυναμικό εκεί, όσο προχωράει η εφαρμογή του ηλεκτρονικού εισιτηρίου.

Υπάρχουν εκατόν σαράντα οκτώ αυτόματα μηχανήματα, πλέον, και δεκατρία σημεία έκδοσης στις Γραμμές 2 και 3 του μετρό. Υπάρχουν είκοσι επτά αυτόματα μηχανήματα και τέσσερα σημεία έκδοσης στο τραμ. Υπάρχουν είκοσι πέντε αυτόματα μηχανήματα και τριάντα οκτώ σημεία έκδοσης στην ΟΣΥ για τα λεωφορεία. Τα εβδομήντα ένα μηχανήματα παλαιού τύπου, όπως σας είπα, αναβαθμίστηκαν και, επιτέλους, εγκαταστάθηκαν. Και υπάρχουν πεντακόσια σημεία - καταστήματα πώλησης και επαναφόρτισης στην Αττική.

Αυτά όλα τα σημεία προσπαθούμε να τα κάνουμε ακόμα περισσότερα, να υπάρχει μία ορθολογικότερη κατανομή των νέων μηχανημάτων τώρα που αναβαθμίστηκαν και τα παλιά, να προμηθευτούμε και νέα μηχανήματα. Χρειάζεται, όμως, απ’ όλους προσπάθεια και ενημέρωση, ώστε να εκδοθούν προσωποποιημένες κάρτες για να διευκολυνθεί και το σύστημα και η ζωή των πολιτών.

Να πούμε, επίσης, κύριε Πρόεδρε, με την ευκαιρία ότι ένα μέρος της γραμμής του τραμ από το Σύνταγμα μέχρι το σταθμό Κοσομούλη, που λειτουργεί κάτω από το Φιξ, θα τεθεί αύριο εκτός λειτουργίας για αρκετά μεγάλο χρονικό διάστημα. Το λέω, για να γίνει γνωστό και στους συμπολίτες μας που παρακολουθούν το κανάλι της Βουλής. Τα τμήματα του τραμ που διέρχονται πάνω από την κοίτη του Ιλισού, βγαίνουν προληπτικά εκτός λειτουργίας, για να γίνουν και οι απαραίτητες μελέτες αλλά και οι εργασίες συντήρησης του κλειστού οχετού που έχουμε στον Ιλισό, για να μην έχουμε κανένα δυσάρεστο συμβάν.

Ευχαριστώ πολύ.

**ΠΡΟΕΔΡΕΥΩΝ (Γεώργιος Βαρεμένος):** Η τρίτη με αριθμό 1/1-10-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Λαϊκού Συνδέσμου - Χρυσή Αυγή κ. Αντωνίου Γρέγου προς την Υπουργό Πολιτισμού και Αθλητισμού, με θέμα: «Περί του Μουσείου Μακεδονικού Αγώνα και λοιπών φορέων, συλλόγων και σωματείων της Μακεδονίας και του άρθρου 6 της Συμφωνίας Ελλάδας - Σκοπίων», δεν θα συζητηθεί.

Η δεύτερη με αριθμό 56/11-10-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εξωτερικών, με θέμα «Λιμάνι των Σκοπίων καθίσταται η Θεσσαλονίκη βάσει της Συμφωνίας των Πρεσπών», δεν θα συζητηθεί λόγω απουσίας του κ. Κατρούγκαλου στο εξωτερικό.

Η δεύτερη με αριθμό 57/11-10-2018 επίκαιρη ερώτηση δευτέρου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλιαπρος τον Υπουργό Εξωτερικών,με θέμα: «Συνεχίζεται το πογκρόμ κατά των Ελλήνων στη Χιμάρα», δεν θα συζητηθεί λόγω απουσίας του κ. Κατρούγκαλου στο εξωτερικό.

Η πρώτη με αριθμό 65/16-10-2018 επίκαιρη ερώτηση δεύτερου κύκλου της Βουλευτού Α΄ Αθηνών της Νέας Δημοκρατίας κ. Όλγας Κεφαλογιάννηπρος την Υπουργό Πολιτισμού και Αθλητισμού, με θέμα: «Το ζήτημα της παραχώρησης ιστορικών κτηρίων και αρχαιολογικών χώρων στην «Ελληνική Εταιρεία Συμμετοχών και Περιουσίας Α.Ε.» (ΕΕΣΥΠ Α.Ε.), δεν θα συζητηθεί λόγω κωλύματος της Υπουργού Πολιτισμού και Αθλητισμού κ. Μυρσίνης Ζορμπά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθήτριες και μαθητές και δύο συνοδοί εκπαιδευτικοί από το 2ο Δημοτικό Σχολείο Αλίμου, την πατρίδα του Θουκυδίδη!

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Θα συζητηθεί τώρα η πρώτη με αριθμό 64/16-10-2018 επίκαιρη ερώτηση πρώτου κύκλου του Βουλευτή Αττικής της Νέας Δημοκρατίας κ. Γεωργίου Βλάχουπρος τον Υπουργό Υποδομών και Μεταφορών,με θέμα: «Αντιμετώπιση των προβλημάτων από την πυρκαγιά της 23ης Ιουλίου 2018».

Τον λόγο έχει ο κ. Βλάχος για δύο λεπτά.

**ΓΕΩΡΓΙΟΣ ΒΛΑΧΟΣ:** Ευχαριστώ πολύ, κύριε Πρόεδρε.

Κύριε Υπουργέ, αφού δεν κατέστη δυνατό να γίνει ενημέρωση στην αρμόδια επιτροπή, κάτι που σας ζήτησα πριν από περίπου ενάμιση, δύο μήνες, κατέθεσα αυτή την ερώτηση, γιατί ήθελα από το πλέον επίσημο Βήμα, το Βήμα της Βουλής, οι πολίτες της περιοχής που επλήγησαν από τις φωτιές της 23ης Ιουλίου αλλά και ο ελληνικός λαός, να πληροφορηθούν σε ποια φάση βρίσκεται η αποκατάσταση των ζημιών στην περιοχή εκεί.

Η ερώτηση, όμως, έχει δύο μέρη.

Το πρώτο μέρος είναι το εξής: Τι έχει γίνει για την ανακούφιση και για την αποφυγή περαιτέρω κινδύνων των πολιτών που ζουν στην περιοχή; Για παράδειγμα θέλουμε να μας πείτε, πώς προχωρά –και εάν προχωρά- η περισυλλογή αμιάντου και άλλων υλικών που επιβαρύνουν το περιβάλλον. Επίσης θα θέλαμε να μας πείτε, εάν έχουν απομακρυνθεί -και σε ποιο βαθμό- τα καμένα αυτοκίνητα και, βεβαίως, θα θέλαμε να ξέρουμε, σε ποιον βαθμό έχουν προχωρήσει τα αντιπλημμυρικά έργα, που είναι εντελώς απαραίτητα για τη ζωή των κατοίκων εκεί. Ξεχνάμε τι έγινε στη φωτιά.

Από τη Δευτέρα χαλάει ο καιρός. Έρχεται χειμώνας. Εγώ προχωράω στην περιοχή και βλέπω ότι και αυτή η υλοτόμηση που ξεκίνησε, μάλλον έχει σταματήσει. Βλέπω να μην έχουν γίνει πουθενά κορμοδέματα. Βλέπω να μην έχουν προχωρήσει τα αντιπλημμυρικά έργα. Στα πρανή δεν βλέπω καμμία πρωτοβουλία. Στα επικλινή οικόπεδα άρχισαν οι πρώτες κατολισθήσεις. Άρα, εδώ υπάρχει περαιτέρω κίνδυνος για τους ανθρώπους που ζουν εκεί σαν παράπλευρες απώλειες απ’ αυτή την φωτιά.

Το δεύτερο μέρος είναι το πώς οι κάτοικοι της περιοχής θα οργανώσουν ξανά τη ζωή τους, δηλαδή, με την αποκατάσταση πια των σπιτιών τους είτε αυτά είναι «πράσινα» –που θα πάρουν την πρωτοβουλία να τα επισκευάσουν- είτε είναι «κίτρινα». Και κυρίως για αυτή την κατηγορία μας ενδιαφέρει.

Σε αυτές τις δύο κατευθύνσεις, λοιπόν, κινείται η ερώτηση. Και θέλω πραγματικά σήμερα να ακούσω σε ποια φάση βρίσκεστε ακριβώς, για να ενημερώσουμε και τους συμπολίτες μας.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Τον λόγο έχει ο κύριος Υπουργός.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Κύριε Βλάχο, κατ’ αρχάς να πούμε ότι δεν έχει σταματήσει ούτε η υλοτόμηση ούτε τίποτε άλλο. Συνεχίζονται οι εργασίες στην περιοχή κανονικά. Και παρ’ ότι τυπικά, με το γράμμα του νόμου, αυτά δεν είναι αρμοδιότητες του Υπουργείου Υποδομών, θα σας απαντήσω, γιατί με εντολή του Πρωθυπουργού, μαζί με τον Υπουργό Επικρατείας, κ. Φλαμπουράρη, έχουμε αναλάβει τον συντονισμό των δράσεων των διαφόρων φορέων που δρουν στην περιοχή.

Σε σχέση με τα μέτρα ανακούφισης -αυτά που είχε προβλέψει η Κυβέρνηση και είχαν ανακοινωθεί- έχουν γίνει πέντε χιλιάδες διακόσιες εξήντα δύο αυτοψίες σε πληγέντα κτήρια και έχουν υλοποιηθεί χίλιοι εβδομήντα δύο επανέλεγχοι σε οικήματα που είχαν χαρακτηριστεί ως επικίνδυνα και «κόκκινα», όπως ορίζει ο νόμος.

Αυτό σημαίνει –θα σας το πω με δυο λόγια- ότι έχει υλοποιηθεί το μεγαλύτερο μέρος, για να μην πω το σύνολο, του έργου σε σχέση με τις έκτακτες αποζημιώσεις που έπρεπε να δοθούν και είχαν προβλεφθεί.

Έχει εκδοθεί πλήθος υπουργικών αποφάσεων. Η κύρια απόφαση για να προχωρήσει η διαδικασία που λέτε, είναι η κοινή υπουργική απόφαση οριοθέτησης της πληγείσας περιοχής για τη στεγαστική συνδρομή και την αποκατάσταση. Επειδή βρισκόμαστε στην περιοχή και ακούμε, συνομιλούμε με ανθρώπους που έχουν πληγεί και επειδή υπάρχουν ειδικές περιπτώσεις οι οποίες δεν μπορούσαν να καλυφθούν με τις αρχικές προβλέψεις και έπρεπε να καλυφθούν, έχει τροποποιηθεί και η κοινή υπουργική απόφαση σε σχέση με την αποκατάσταση των ζημιών, αλλά και σε σχέση με την επιδότηση ενοικίου και τη συγκατοίκηση, γιατί η περιοχή έχει συγκεκριμένα προβλήματα και συγκεκριμένα, αν θέλετε, κοινωνικά φαινόμενα που δεν είχαν μέχρι σήμερα καταγραφεί από τις υπηρεσίες.

Έχουν υποβληθεί διακόσιες τριάντα επτά αιτήσεις χορήγησης και επιδότησης ενοικίου -σας τα λέω ενημερωτικά για να τα ξέρετε- εκτός από τους ανθρώπους που φιλοξενούνται στις δομές της περιοχής και των δήμων.

Προφανώς έχουν προγραμματιστεί και υλοποιούνται οι δράσεις για την υλοτόμηση των αστικών περιοχών από το Υπουργείο Υποδομών και οι δράσεις για την αποκομιδή του αμιάντου.

Συγκεκριμένα για τον αμίαντο έχουν γίνει οι απαραίτητες διαδικασίες. Έχουν ανατεθεί σε τέσσερις εταιρείες που δρουν στην περιοχή για τη συλλογή και έχει δοθεί προτεραιότητα στα κτήρια που είναι κατεδαφιστέα για τη συλλογή του αμιάντου. Στα υπόλοιπα, που είναι επισκευάσιμα, ο αμίαντος θα συλλεχθεί στη φάση της κατασκευής τους, αυτό είναι το ορθολογικό να κάνουμε. Ενώ έχουμε πάρει και μία πολιτική απόφαση για τη συλλογή αμιάντου ακόμη και στα κτήρια που είναι «πράσινα», για να καθαρίσει η περιοχή από τον αμίαντο.

Στην υλοτόμηση είχε ξεκινήσει η διαγωνιστική διαδικασία, προκειμένου οι συνεταιρισμοί των υλοτόμων να προσέλθουν και να τους ανατεθούν οι συμβάσεις. Σταμάτησε η διαδικασία και έγινε δεκτή δωρεά. Έχουμε επιλέξει στους επιχειρηματίες ή στις εταιρείες που δεν θέλουν να δώσουν χρήματα στον λογαριασμό για τη στήριξη των πυρόπληκτων να δοθούν συγκεκριμένες εργασίες συγκεκριμένου προϋπολογισμού.

Επομένως, για την υλοτόμηση έγινε δεκτή η δωρεά από τον Όμιλο «Κοπελούζου» με τη συνδρομή του Υπουργείου για να επιτηρούμε την υλοτόμηση της συγκεκριμένης περιοχής. Έχουν εγκατασταθεί και δρουν έξι συνεταιρισμοί και νομίζω άλλοι τρεις-τέσσερις στη δυτική Αττική. Αλλά είναι εγκατεστημένοι, δηλαδή αν πάμε σήμερα θα δείτε συγκεκριμένες περιοχές να έχουν ανατεθεί σε διαφορετικούς συνεταιρισμούς για να υλοποιηθεί πολύ άμεσα και να ολοκληρωθεί η υλοτόμηση στις αστικές περιοχές.

Στις περιοχές που δεν είναι αστικές και είναι ευθύνη της Αποκεντρωμένης Περιφέρειας, το λέω για να μην υπάρχει σύγχυση σε σχέση με την περιφέρεια, απ’ ό,τι έχω ενημερωθεί έχουν ολοκληρωθεί εγκαίρως οι μελέτες και για την υλοτόμηση και για τα κορμοδέματα και υπάρχουν διαγωνιστικές διαδικασίες σε εξέλιξη, όπως είναι το χρονοδιάγραμμα, προκειμένου να ανατεθούν και αυτές οι εργασίες στους συνεταιρισμούς υλοτόμων ή σε όσους προσέλθουν.

Γνωρίζω, επίσης, ότι είχαν μια εμπλοκή με μία εταιρεία, η οποία προσέφυγε, έκανε ένσταση, κάτι αντίστοιχο, αλλά δεν ξέρω τις λεπτομέρειες. Δεν είναι και η Αποκεντρωμένη Περιφέρεια στο Υπουργείο Υποδομών, προκειμένου να έχω και άμεση πληροφόρηση.

Να σας πούμε ότι έχουν κατεδαφιστεί, πάλι με αποδοχή δωρεάς, είκοσι οχτώ κτήρια στην ανατολική Αττική από την εταιρεία «ΑΚΤΩΡ», τέσσερα στη δυτική Αττική από την εταιρεία «ΤΕΡΝΑ» και έχουν ανατεθεί και οι κατεδαφίσεις δώδεκα κτηρίων από την εταιρεία «J.P.ΑΒΑΞ» επίσης με δωρεές. Έτσι δεν έχει δοθεί ένα ευρώ από το ελληνικό δημόσιο.

Έχουν εγκριθεί τρεις χιλιάδες αιτήσεις, όπου έχει δοθεί το έκτακτο βοήθημα των 5.000 ευρώ και το τηλεπικοινωνιακό επίδομα των 1.200 ευρώ από το Υπουργείο Ψηφιακής Πολιτικής. Έχουν συνολικά χορηγηθεί 14.610.000 ευρώ στα φυσικά πρόσωπα και 542.300 ευρώ σε εβδομήντα επτά επιχειρήσεις.

**ΓΕΩΡΓΙΟΣ ΒΛΑΧΟΣ:**  Πόσα άτομα είπατε;

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Τρεις χιλιάδες. Δύο χιλιάδες εννιακόσια ογδόντα εννιά για την ακρίβεια. Έχουν απορριφθεί χίλιες εξακόσιες τριάντα αιτήσεις που δεν ήταν δικαιούχοι και επτακόσιες τριάντα έξι αιτήσεις έχουν ελλείψεις κι έχουν ενημερωθεί -η συντριπτική πλειοψηφία- για να συμπληρώσουν ή τη φορολογική τους δήλωση ή άλλα θέματα, όπως -το σημαντικότερο- εκεί που έχουν μια ιδιοκτησία με δύο δικαιούχους.

Τώρα, τι άλλο κάνουμε; Είναι και η περιοχή σας και νοιάζεστε, εκλέγεστε και την υπηρετείτε τόσα χρόνια. Ετοιμάζουμε όλο το πλαίσιο που πρέπει να έχει η περιοχή για την έκδοση των αδειών για την επισκευή ή την ανακατασκευή των κτηρίων που έχουν πληγεί.

Εκεί, αγαπητέ κύριε Βλάχο, δεν είναι μια εύκολη εξίσωση, μια εύκολη δουλειά. Δεν είναι εύκολη δουλειά, γιατί στην περιοχή μπορεί κανείς να συναντήσει όποια στρέβλωση μπορεί να φανταστεί στη χωροταξική, πολεοδομική και δασική νομοθεσία που υπάρχει. Και το κάνουμε σε συνδυασμό, αν θέλετε, με την προσπάθεια για την οριστική λύση της αντιπλημμυρικής προστασίας της περιοχής.

Κατ’ αρχάς να σας πω ότι έχουν ολοκληρωθεί οι εργασίες καθαρισμού των ρεμάτων κατάντη, άρα λογικά δεν θα έχουμε κανένα πρόβλημα, αν έχουμε έντονα φαινόμενα βροχόπτωσης. Όμως, είχαμε τα πάγια προβλήματα που είναι προγραμματισμένα έργα από το Υπουργείο. Έχουν ολοκληρωθεί οι μελέτες και οι διαδικασίες και είμαστε στη φάση της έκδοσης περιβαλλοντολογικών όρων, προκειμένου να δημοπρατηθούν τα έργα. Μιλάω για το Μέγα Ρέμα Ραφήνας και για τα ρέματα στον Δήμο Μαραθώνα, στη Νέα Μάκρη και στον Μαραθώνα. Επίσης, έχει ολοκληρώσει η περιφέρεια τη μελέτη του Ρέματος Παπά.

Υπάρχουν, όμως, σημεία που με αυτά που είχαν γίνει στην περιοχή και για την αποκατάσταση των κτηρίων, αλλά και για την αντιπλημμυρική προστασία, πρέπει να αντιμετωπιστούν τώρα. Δηλαδή, στην περιοχή δεν είχαμε δασικούς χάρτες. Αν θυμάμαι καλά, το αρμόδιο Υπουργείο αναρτά τους δασικούς χάρτες σήμερα ή αύριο. Υπάρχουν περιοχές, όπως παραδείγματος χάριν, το Μάτι που δεν είναι δασική έκταση και δεν έχει πρόβλημα, αλλά υπάρχουν όμορες περιοχές στο Μάτι που πρέπει να αντιμετωπιστούν με τις οικιστικές…

**ΠΡΟΕΔΡΕΥΩΝ (Γεώργιος Βαρεμένος):** Κύριε Υπουργέ, έχετε και δευτερολογία.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν πειράζει, δεν θα κάνω δευτερολογία, απλά να δώσω απαντήσεις.

Πρέπει να αντιμετωπιστεί, λοιπόν, με ένα ορθολογικό τρόπο για τις οικιστικές πυκνώσεις, προκειμένου να μπορούμε να κάνουμε αυτό που θέλουμε όλοι, φαντάζομαι. Δηλαδή, ένα πολεοδομικό σχέδιο που θα εφαρμοστεί στην περιοχή, που θα έχει το επαρκές οδικό δίκτυο, που θα έχει οδεύσεις επαρκούς πλάτους για να μη ξαναζήσει η περιοχή αυτό που έζησε.

Πρέπει να πάμε σε μια λογική του να υπάρχει πρόσβαση στην παραλία, που δεν υπήρχε. Πρέπει να πάμε στη λογική που θέλουμε όλοι να έχει και τους ελεύθερους και τους δημόσιους χώρους που όφειλε να έχει κάθε περιοχή και δεν την είχε και η συγκεκριμένη και πολλές άλλες περιοχές, που έχουν δομηθεί άναρχα στη χώρα μας.

Πρέπει επίσης να αντιμετωπίσουμε και το πρόβλημα της δόμησης μέσα στα ρέματα. Εκεί συναντάμε πραγματικά πολλά προβλήματα, στην προσπάθεια και της περιφέρειας και του Υπουργείου να δώσουμε μια λύση, αν θέλετε, κλειστών αγωγών για να μην υπάρχουν οι αθέμητες καταστάσεις για την οριοθέτηση των ρεμάτων που συνήθως δημιουργούνται. Αυτό όμως δεν είναι πάντα εφικτό, γιατί η περιοχή έχει και πλούσια αρχαιολογικά ευρήματα και επομένως, δεν είναι παντού εύκολο να υλοποιηθεί.

Μπορώ να σας λέω τρεις ώρες τι έχουμε κάνει στην περιοχή. Εκτιμώ ότι το επόμενο δεκαπενθήμερο η συνεργασία που έχουμε κάνει με το Υπουργείο Περιβάλλοντος και Ενέργειας θα έχει ολοκληρωθεί, προκειμένου να γίνουν οι απαραίτητες κανονιστικές πράξεις, για να μπορέσει κανονικά η περιοχή -και τα «κόκκινα» κτήρια στο σύνολό τους- να ενταχθεί στη λογική των ανακατασκευών.

**ΠΡΟΕΔΡΕΥΩΝ (Γεώργιος Βαρεμένος):** Κύριε Βλάχο, έχετε να προσθέσετε κάτι;

**ΓΕΩΡΓΙΟΣ ΒΛΑΧΟΣ:** Επανέρχομαι, κύριε Υπουργέ, στα αντιπλημμυρικά. Δίνω έμφαση, διότι είναι πολύ κρίσιμο το θέμα και για το επόμενο διάστημα. Μου είπατε ότι η υλοτόμηση προχωράει, σταμάτησε, τώρα ξαναπροχωράει. Δεν είμαι σε θέση και δεν μπορώ να έχω εικόνα της συνολικής περιοχής. Εγώ βλέπω μακροσκοπικά τι ακριβώς γίνεται και εκείνο που βλέπω -και πρέπει να συμφωνήσετε- είναι ότι το να κόψεις ένα δέντρο, από μόνο του δεν λέει τίποτε αν δεν το αξιοποιήσεις, να φτιάξεις τα λεγόμενα κορμοφράγματα για να συγκρατήσεις τα νερά. Αυτό δεν έχει γίνει, όπως δεν έχει γίνει τίποτα, πληροφορούμαι, με τα τέσσερα ρέματα εντός του Βουτζά και το ρέμα που είναι στο σύνορο με τη Ραφήνα, το ρέμα Παπά που αναφέρατε, για το οποίο είπατε ότι είναι στη φάση της μελέτης. Για ποια μελέτη μιλάμε; Καταλαβαίνετε τι θα κατεβάσει το βουνό με τις πρώτες βροχές; Φέτος λείπει η βλάστηση. Τι είναι αυτό που θα συγκρατήσει όλα αυτά τα υλικά; Για αυτό σας μίλησα.

Μου είπατε, επίσης -και το ξέρω- ότι μια εταιρεία έχει αναλάβει το ρέμα στο δυτικό και βόρειο Βουτζά. Έγινε και τώρα κάποια προσφυγή. Υπάρχει μια καθυστέρηση. Όλα αυτά, όμως, δεν αλλάζουν την επικινδυνότητα της περιοχής. Σας είπα για τα πρανή, σας είπα για τα επικλινή. Σε αυτά εγώ δεν βλέπω να παίρνονται πρωτοβουλίες.

Μου λέτε τώρα ότι περιμέναμε την ΚΥΑ. Έχουμε το ΦΕΚ -το είδα- με κάποιους χαρακτηρισμούς. Εκεί θα υπάρξει ένσταση. Θα σας τα πουν οι πολίτες βέβαια και οι φορείς της περιοχής. Πρέπει να δώσουμε μια εξήγηση. Έτσι που είναι αυτό το σχέδιο υπάρχει κίνδυνος να έχουν γίνει αδικίες και λάθος χαρακτηρισμοί. Για αυτό το σχέδιο, το οποίο έχει δοθεί στη δημοσιότητα, θα υπάρχουν αντιρρήσεις από την πλευρά των πολιτών, όπως θα γίνει με τους δασικούς χάρτες που θα αναρτηθούν αύριο; Αυτήν την πληροφορία έχω κι εγώ. Διότι εδώ λέμε για το Μάτι γενικά -αυτό το είδα κι εγώ- ότι είναι «κίτρινο» και ότι δεν υπάρχει πρόβλημα. Κανείς, όμως, δεν μπορεί να βάλει το χέρι του στη φωτιά ότι αυτό το σκαρίφημα, αυτό το σχέδιο που έχει φτιαχτεί, αυτός ο πολυχρωματισμός αποτυπώνει δίκαια την περιοχή. Πρέπει να προφυλάξουμε τους πολίτες που χάνουν το δίκιο τους με τη δυνατότητα προσφυγής, ένστασης δηλαδή, σε αυτό το οποίο έχει καταγραφεί.

Επίσης, μέχρι σήμερα -το ξέρετε κι εσείς βεβαίως- περιμέναμε αυτήν την περίφημη ΚΥΑ για να ξεκινήσει η ανοικοδόμηση, οι επισκευές. Έρχομαι, λοιπόν, στα «κίτρινα» σπίτια. Η τιμή την οποία δίνετε εκεί είναι 300 και 250 ευρώ. Τα 300 ευρώ είναι για τον φέροντα Οργανισμό. Επειδή εγώ διαπιστώνω από τους πολίτες ότι τα περισσότερα σπίτια που έχουν χαρακτηριστεί «κίτρινα» δεν έχουν τόσο πρόβλημα στον φέροντα Οργανισμό, αλλά σε όλα τα υπόλοιπα, καταλαβαίνετε ότι τα 250 ευρώ είναι ένα ποσό ασήμαντο, θα έλεγα, για την επισκευή τους. Ή θα πρέπει συνολικά το ποσό να επιτρέπεται να αξιοποιηθεί για αποκατάσταση ζημιών ή θα πρέπει τα 250 ευρώ να αυξηθούν. Εδώ πρέπει να βρείτε μια λύση, διότι επισκευή σπιτιού με 250 ευρώ καταλαβαίνετε ότι δεν γίνεται.

Επίσης, θα ήθελα να μας πείτε αν έχετε κάποια εικόνα και κάποια πρόβλεψη για το τι θα γίνει με τη διάβρωση των ακτών. Ξέρετε ότι υπάρχει πρόβλημα διάβρωσης της περιοχής. Το φαινόμενο αυτό προβλέπουν οι ειδικοί ότι θα επιδεινωθεί το επόμενο διάστημα και καταλαβαίνετε ότι οι κίνδυνοι και σε αυτό το σημείο μπορεί να είναι περισσότεροι.

Σε κάθε περίπτωση -για να κλείσω, κύριε Πρόεδρε-, σε αυτήν την περιοχή χρειάζεται μια επίσπευση και περισσότερο ενδιαφέρον, θα έλεγα, συνολικά από την Κυβέρνηση. Για να μην μπλέξουμε λέγοντας ότι το ένα είναι θέμα του ενός Υπουργείου, το άλλο είναι θέμα του άλλου Υπουργείου, στο άλλο εμπλέκεται η περιφέρεια, στο άλλο η αποκεντρωμένη, θα πρέπει να υπάρξει ένας συντονισμός. Συντονισμός που δεν υπήρξε την ώρα της φωτιάς. Ας υπάρξει έστω τώρα στην αποκατάσταση της ζωής των συμπολιτών μας στην ευρύτερη περιοχή.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Βαρεμένος):** Δεδομένης της σημασίας του θέματος, δώσαμε άπλετο χρόνο. Η ερώτηση ήταν περίπου σαν επερώτηση. Δύο λόγια, κύριε Υπουργέ, για να κλείνουμε.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Δεν πειράζει.

Ο συντονισμός που ζητάτε, αγαπητέ συνάδελφε, έχει γίνει. Και έχει γίνει από την πρώτη στιγμή, γι’ αυτό και σας απαντάω, όχι για αρμοδιότητες του Υπουργείου Υποδομών, αλλά για αρμοδιότητες όλων σχεδόν των εμπλεκόμενων Υπουργείων.

Θα σας απαντήσω σαν Χαρίτσης, σαν Υπουργός Εσωτερικών. Η αποκεντρωμένη έχει αρμοδιότητα για να κάνει την υλοτόμηση έξω από τις αστικές περιοχές και να κάνει και τα κορμοδέματα. Εκεί έχουμε καθυστέρηση; Δεν έχουμε καθυστέρηση. Έχουν κανονικά γίνει οι μελέτες για τα κορμοδέματα από την αποκεντρωμένη, από τις δασικές υπηρεσίες και έχουν βγει και διαγωνισμοί. Δεν μπορεί να κάνει καμμία υπηρεσία κάτι και να μην τηρεί τον νόμο, προφανώς. Όταν έχουμε προσφυγές ή ενστάσεις, έχουμε μια καθυστέρηση και φαντάζομαι θα το ξεπεράσει και πάρα πολύ γρήγορα, γιατί έχει ακολουθήσει διαδικασίες από ό,τι γνωρίζω. Ζήτησε και από το Υπουργείο Υποδομών μια γνωμάτευση για το πώς εφαρμόζουν τον συγκεκριμένο νόμο, τον προβλέψιμο έκτακτης ανάγκης. Άρα, θεωρώ ότι εκεί δεν έχουμε πρόβλημα.

Είναι άλλο αυτό το κομμάτι της αντιπλημμυρικής προστασίας λόγω των πυρκαγιών και άλλο το κομμάτι της αντιπλημμυρικής προστασίας που είχε προγραμματιστεί.

Πάμε λοιπόν, στο δεύτερο. Στο δεύτερο έχουν ωριμάσει τα έργα στο Μέγα Ρέμα Ραφήνας, το Ρέμα Παπά, τα έξι ρέματα στη Νέα Μάκρη, τα πέντε ρέματα στον Μαραθώνα, όπως έχουν ανατεθεί και οι προμελέτες που έχουν γίνει για τη διάβρωση των ακτών στο Εθνικό Μετσόβιο Πολυτεχνείο. Είναι ο πρώην Πρύτανης ο κ. Μουτζούρης και τα ολοκληρώνει.

Εκεί όμως, «χτύπα ξύλο», για να πλημμυρίσουν τα κτήρια που υπάρχουν δεν χρειάζονταν την πυρκαγιά. Στο Ρέμα Παπά τα σπίτια που υπάρχουν είναι μέσα στο ρέμα. Υπάρχουν σημεία στην περιοχή που το ρέμα και το νερό περνάει κάτω από τα σπίτια ή μέσα από τις αυλές των σπιτιών. Αυτό, λοιπόν, που προσπάθησε η περιφέρεια και το Υπουργείο -σε άλλη περίπτωση-, είναι να μην γκρεμίσουμε τα σπίτια στη συγκεκριμένη περιοχή, καθώς μιλάμε για δεκάδες σπίτια. Και καταλαβαίνετε ότι δεν είναι δική μας ευθύνη, όταν το ρέμα περνάει μέσα από το σπίτι του άλλου.

**ΓΕΩΡΓΙΟΣ ΒΛΑΧΟΣ:** Εγώ δεν μίλησα πάντως γι’ αυτό.

**ΠΡΟΕΔΡΕΥΩΝ (Γεώργιος Βαρεμένος):** Παρακαλώ. Βάλτε μια τελεία κύριε Υπουργέ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Προσπαθούμε να βρούμε μια λύση που θα υπάρχει κλειστός αγωγός. Αλλά προσπαθούμε να βρούμε, σε δύο περιπτώσεις τουλάχιστον, με την αρχαιολογία μια λύση για να το ξεπεράσουμε και να μην πάμε σε άλλες λύσεις.

Γι’ αυτό που είπατε, έχει ήδη υπογραφεί από εμάς η τροποποίηση της ΚΥΑ για τα 300 και τα 250 ευρώ γιατί μέχρι τώρα είχαμε ένα τιμολόγιο μόνο για τις περιπτώσεις σεισμού, αντιμετώπισης καταστροφών στα κτήρια από σεισμό. Στην πυρκαγιά έχουμε τελείως διαφορετικά χαρακτηριστικά στην επισκευή. Άρα, είναι εύλογο αυτό που είπατε και έχει ήδη γίνει. Έχει ήδη, δηλαδή, τροποποιηθεί η ΚΥΑ και είναι προς δημοσίευση.

**ΓΕΩΡΓΙΟΣ ΒΛΑΧΟΣ:** Κύριε Υπουργέ…

**ΠΡΟΕΔΡΕΥΩΝ (Γεώργιος Βαρεμένος):** Κύριε Βλάχο, σας παρακαλώ.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Μια στιγμή, κύριε Πρόεδρε, γιατί είναι σημαντικό αυτό για τον κ. Βλάχο.

**ΓΕΩΡΓΙΟΣ ΒΛΑΧΟΣ:** … (δεν ακούστηκε)

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Όχι, είμαστε μια χαρά εδώ.

**ΠΡΟΕΔΡΕΥΩΝ (Γεώργιος Βαρεμένος):** Λέω να τελειώσουμε πριν από το απόγευμα.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε κάνει πολλή δουλειά, κύριε Πρόεδρε, γι’ αυτό.

**ΠΡΟΕΔΡΕΥΩΝ (Γεώργιος Βαρεμένος):** Ίσα-ίσα, εγώ αναγνώρισα τη σημασία του θέματος.

**ΧΡΗΣΤΟΣ ΣΠΙΡΤΖΗΣ (Υπουργός Υποδομών και Μεταφορών):** Έχουμε κάνει, επίσης, μια πολύ συστηματική εργασία σε σχέση με τους δρόμους που πρέπει να διανοιχθούν. Άρα, στην έκδοση των νέων αδειών που θα βγουν για τις ανακατασκευές ή τις επισκευές των σπιτιών, να έχουν προβλεφθεί αποστάσεις που θα μας επιτρέπουν τη διάνοιξη αυτών των κεντρικών δρόμων στην περιοχή. Αυτός είναι, αν θέλετε, και ένας από τους λόγους που υπάρχει –το λέω εντός εισαγωγικών- μια «μικρή καθυστέρηση» στον τρόπο και στον χρόνο που πρέπει να εκδοθούν οι νέες άδειες κατασκευών. Εμείς θέλουμε να ξαναγίνουν τα κτήρια της περιοχής, αλλά να γίνουν με τρόπο που μετά δεν θα εμποδίζει την ανάπτυξη ενός χωροταξικού, ενός πολεοδομικού σχεδίου που θα επιστρέψει στην περιοχή να αναπτυχθεί τουριστικά.

**ΠΡΟΕΔΡΕΥΩΝ (Γεώργιος Βαρεμένος):** Σας ευχαριστώ.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Βαρεμένος):** Με τη συναίνεση του Σώματος και ώρα 10.49΄ λύεται η συνεδρίαση για αύριο, ημέρα Παρασκευή 19 Οκτωβρίου 2018 και ώρα 10.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επίκαιρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**